Darius Mockus
**Darius Mockus** (g. 1965 m. kovo 29 d. Vilniuje) – verslininkas, vadybininkas, lietuviško kapitalo koncerno „MG Baltic" savininkas bei vadovas, holdingo „MG Baltic Trade" generalinis direktorius.

Biografija
----------

1988 m. Vilniaus universiteto (VU) Ekonomikos fakultete baigė industrinio planavimo studijas. Verslą pradėjo, įkurdamas ir vadovaudamas konsultaciniam kooperatyvui „Litas" (vėliau valdomos įmonės buvo apjungtos į „MG Baltic" koncerną), nuo 1990 m. Nacionalinės prekių biržos AB „Lietuvos birža" vykdantysis direktorius, 1991–1992 m. „Lietuvos investicija" prezidentas, nuo 1992 m. investicinės akcinės bendrovės „Investicijos fondas" valdybos pirmininkas, nuo 1996 m. UAB „Minvista" direktorius, nuo 2000 m. koncerno „MG Baltic" (buvusi „Minvista") direktorius, nuo 2002 m. prezidentas.

Nuo 2004 m. holdingo „MG Baltic Trade" generalinis direktorius, nuo 2007 m. alkoholio gamybos bendrovės AB „Stumbras" valdybos pirmininkas.

Žurnalo „Veidas" duomenimis, pagal savo valdomo turto dydį 2002 m. buvo patekęs į turtingiausių Lietuvos žmonių penketuką. „Metų vadybininkas" (išrinktas žurnalo „Veidas"). „Darbo žvaigždės" apdovanojimo laureatas (2008 m.).

Kita veikla
-----------

Vienas iš Lietuvos laisvosios rinkos instituto įkūrėjų. Lietuvos prekybos, pramonės ir amatų rūmų asociacijos prezidentas, Lietuvos teniso sąjungos garbės prezidentas, Vilniaus teniso klubo narys. Dalyvavo Tarptautinių prekybos rūmų „ICC Lietuva" organizuojamuose verslo vizituose į užsienį.

Sąsajos su politika
-------------------

2005 metais dienraštis „Lietuvos rytas" išviešino, kaip manoma, D. Mockaus užsakymu parengtą viešųjų ryšių strategiją, kurioje buvo pateikiamos politinės veiklos ateityje alternatyvos ir išanalizuotos galimybės įsitvirtinti politikos gyvenime.

Skandalai versle
----------------

Buvę verslo partneriai Tadas Karosas ir D. Mockus išsiskyrė skandalingai, kai bendro turto valdymą Karosas patikėjo (jo žodžiais „draugui") Mockui. Tuo metu mirė aukštas „MG Baltic" darbuotojas Grigas. D. Mockus buvo apkaltintas esą jis nužudė. Dalijantis bendrą turtą Mockus į pagalbą pasitelkė Gedvydas Vainauską su „Lietuvos rytu" („darė įtaką" per laikraštį), Bieliauskas („Status" vadovas) vedė derybas ir su savo saugos tarnyba „Ekaba" saugojo Mockų. Pasak Karoso, Karosas „po bieliauskiško stiliau įtikinėjimų ir vainauskiško spaudimo" priėmė tai, ką Mockus davė, ir išsiskyrė.

2000–2001 m. kartu su buvusiu KGB karininku „Status" grupės vadovu Vladu Bieliausku mėgino perimti baldų pramonės koncerno „SBA" akcijas. Mainais už „ramybę" šantažuotojai pageidavo gauti sparčiai kylančią tuomet vertingiausią SBA valdomą įmonę „Utenos trikotažas". Keletas koncerno akcininkų, neišlaikę V. Bieliausko ir D. Mockaus spaudimo, pardavė apie 35 % SBA akcijų.

VST valdžiusios bendrovės „NDX energija" valdybos nario Žilvino Marcinkevičiaus tvirtinimu, trukdęs kurti nacionalinį investuotoją, žlugdęs svarbų projektą, esą buvo susijęs su Rusijos specialiosiomis tarnybomis bei jų vietininkais Lietuvoje. Anot dienraščio „Lietuvos rytas", Valstybės saugumo departamentas išsiaiškino, kad „MG Baltic" prisidėjo rengiant planą, kurio tikslas – žlugdyti nacionalinio investuotojo kūrimą. Verslininkas buvo labai nepatenkintas tuo, kad steigiant nacionalinį investuotoją, buvo atsisakyta privatizuoti AB „Rytų skirstomieji tinklai", ko siekė ir pats „MG Baltic" koncernas.

Šeima
-----

Žmona Ina (g. 1966 m.). Sūnūs Vytis (g. 1988 m.), Pijus (g. 1995 m.) bei Rojus (g. 2005 m.). Dukros Marija (g. 2001 m.) ir a†a Gailė (koncerno „**MG** Baltic" pavadinime – abreviatūros pirmosios dvi raidės „MG" reiškia
**M**ockutė **G**ailė).

Šaltiniai
---------

Vikicitatos 

Wikiquote logoWikiquote logo
Puslapis Vikicitatose –
***Darius Mockus (1965)***

1. ↑  Darius Mockus (Jūratė Kuzmickaitė, „Kauno diena", 2004-01-24, 00:00)
2. ↑  Garsus verslininkas D.Mockus parengė planą, kaip tapti sostinės vadovu Ekstra
3. ↑  Kodėl išsiskyrė T. Karosas ir D. Mockus. T. Karoso versija Archyvuota kopija 2014-02-02 iš Wayback Machine projekto.
4. ↑  „Trigalvio" kritika – „MG Baltic" labui? (balsas.lt, 2007.11.29 10:06)
5. ↑  „MG Baltic" vadovas remiamas prie sienos (balsas.lt, 2007.11.21 18:54)
6. ↑  AE statybos projektą neva bando žlugdyti „MG Baltic" (balsas.lt, 2007.11.15 09:05)
7. ↑  Darius Mockus[neveikianti nuoroda] („Tūkstantmečio žmonės", UAB „Neolitas" inf.)
8. ↑  Interviu su Dariumi Mockumi Archyvuota kopija 2016-03-04 iš Wayback Machine projekto.

Literatūra
----------

* „Kas yra kas Lietuvoje. Lietuvos pasiekimai 2006", UAB Neolitas
* „Kas yra kas Lietuvoje. Lietuvos pasiekimai 2008", UAB Neolitas
* „Kas yra kas Lietuvoje. Verslas ir vadyba", UAB Neolitas